Марко Ганчев
Вечерната песен на Панчо

chitanka.info

Тъмното и Страхът най се боят от песен.

Затова вечер по нашите стъпала

Панчо се прибира, пеейки като бесен

някоя весела песничка: тра-ла-ла-ла!

Тъмното и Страхът от страх се гушат

при всяка весела песничка, общо взето,

и понеже не искат весели песни да слушат,

току-виж, се замушат чак долу в мазето.

И спокойно Панчо по стълбите преминава,

и отключва, без да му трепне ключът.

Обаче Тъмното и Страхът пак излизат тогава

в дебнещи пози по стълбите да клечат.

Панчо също не е толкова глупав обаче,

та и от къщи навън върху тъмните стъпала

няма да го видиш без песничка да прекрачи.

Първо, значи, запява си: тра-ла-ла-ла!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.